*Мәктәп туры*

**РУС ТЕЛЕНДӘ ГОМУМИ БЕЛЕМ БИРҮ ОЕШМАЛАРЫНЫҢ ТАТАР ТӨРКЕМНӘРЕНДӘ БЕЛЕМ АЛУЧЫ УКУЧЫЛАР ӨЧЕН ОЛИМПИАДА БИРЕМНӘРЕ (2018/2019 НЧЫ УКУ ЕЛЫ)**

**Биремнәр 10 нчы сыйныф Үткәрү вакыты – 120 минут Максималь балл - 65**

**I. Тестлардан берәр дөрес җавапны табыгыз.**

1. Предмет яки төшенчәләрне атаучы кисәкне ачыклап, аларның билгесен, санын яки кемгә һәм нәрсәгә каравын белдерә:

а) ия;

ә) тәмамлык;

б) аергыч;

в) хәл.

2. Эш-хәрәкәтне белдергән кисәкне ачыклый, аның объектын, үтәүчесен белдерә:

а) хәбәр;

ә) аергыч;

б) хәл;

в) тәмамлык.

3. *Буяучыга да кереп чыгасым бар (К. Нәҗми)*  җөмләсенә дөрес бирелгән аңлатманы табыгыз:

а) билгеле үтәүчеле бер составлы фигыль җөмлә;

ә) билгесез үтәүчеле бер составлы фигыль җөмлә;

б) гомуми үтәүчеле бер составлы фигыль җөмлә;

в) дөрес җавап бирелмәгән.

4. Билгеләнгән җөмләгә дөрес аңлатманы табыгыз:

***Йортыгыз зурмы? – Кечкенә*** *(Т. Гыйззәт)*

а) иясез җөмлә;

ә) билгеле үтәүчеле бер составлы фигыль җөмлә;

б) билгесез үтәүчеле бер составлы фигыль җөмлә;

в) ким җөмлә.

5. Аерымланган аныклагычлар янында

а) ике төрле;

ә) өч төрле;

б) дүрт төрле;

в) биш төрле тыныш билгесе куела.

6. Җөмләнең төрен билгеләгез:

***Син биисең башка белән***

***Мин барлыкны онытып.***  *(Р. Вәлиев)*

а) иярченле кушма җөмлә;

ә) аергыч җөмлә;

б) иярчен тәмамлык җөмлә;

в) иярчен рәвеш җөмлә.

7. Җөмләдә ничә сүзтезмә бар?

***Шул сабыр кызга Нургали шактый озак, борыла-борыла карады.*** *(Ә. Еники)*

а) 7;

ә) 5;

б) 6;

в) 4.

8. Түбәндәге фикергә туры килгән дөрес җавапны билгеләгез.

*Үзара ияртүле бәйләнештәге ике (берничә) мөстәкыйль мәгънәле сүзләрдән төзелә, охшаш предмет, күренеш һәм төшенчәләрне бер-берсеннән аеру өчен хезмәт итә:*

а) җөмлә;

ә) сүзтезмә;

б) текст;

в) тиңдәш кисәкләр.

9. Җөмләдәге сыйфатларның барысы да бирелгән рәтне табыгыз:

***Тел – үзенең билгеле күләмдәге сүзлек байлыгы, фонетик составы һәм грамматик кагыйдәләре, калыплары белән аралашу өчен әзер тора торган корал.*** *(М.Зәкиев)*

а) билгеле, күләмдәге, сүзлек, фонетик;

ә) составы, грамматик,кагыйдәләре, әзер;

б) тора торган, сүзлек, байлыгы, фонетик;

в) дөрес җавап бирелмәгән.

10. Бирелгән җөмләләрдә ничә сүздә кисәкчә бар?

***Килче, илче, миңа хәбәр бирче:***

***“Яшь игенче килә”, – дигенче. (****М. Фәйзи)*

а) 3;

ә) 4;

б) 2;

в) 5.

**II. Күп нокталар урынына тиешле хәрефләрне һәм кушымчаларны куегыз.**

*Шулвакыт, бөт...н тирә-як... яктыртып, бер йолд...з кыз... алдына төшкән. Таңсылу аланга тәгәрәп т...шкән йолд...зны кулы... алып, юлга чыккан.*

*Йолд...з чын...ап та хикмәтле булган. Таңсылулар... иртә... алып кич... кадәр кешеләр агылган. Таңсылу ...әр авыру... үзенең т...лсымлы йолд...з кисәге белән кагылган. Ул кагылу..., кү...сезләр – кү...ле, аяксызлар аяклы булган. Кыз... инде й...кларга да, ут...рып ашарга да вакыты калмаган. Шулай да ул үзен бик бә...етле сизгән, чө...ки чирләрен... терелгән кешеләр... балкып елма...ларын күрү, чын кү...елдән әйтелгән рәхмәт сүзләр... ишетү аның өч...н иң зур шатлык булган.*  *(Ф. Яруллин)*

**III. 8-9 нчы сыйныфларда программа буенча ятлаган шигырьнең 2 куплетын языгыз. Аның авторын һәм исемен күрсәтегез**.

**IV.** **Бирелгән мәкальләрне татар теленә тәрҗемә итегез. 5 нче мәкальнең мәгънәсен аңлатыгыз.**

1. Даже если сидишь криво – говори прямо.

2. Без ветра и трава не колышется.

3. Что посеешь, то и пожнёшь.

4. Работы бояться – счастья не видать.

5. Кто сам упал – плакать не станет.